b'\n_START_ARTICLE_\nProvince Dominikanske republike\n_START_PARAGRAPH_\nDominikanska republika je razdeljena na enaintrideset provinc (izvirno \xc5\xa1p. provincias, ed. provincia). Prestolnica dr\xc5\xbeave, Santo Domingo, je vklju\xc4\x8dena v svojo lastno provinco, t. i. Distrito Nacional (\xc2\xbbNarodno okro\xc5\xbeje\xc2\xab; na spodnjem zemljevidu ozna\xc4\x8deno z \xc2\xbbD.N.\xc2\xab)._NEWLINE_Upravno delitev dr\xc5\xbeave dolo\xc4\x8da ustava (1. akt, 2. odstavek, 5. \xc4\x8dlen) in izvr\xc5\xa1uje zakon, to\xc4\x8dneje 5220. Zakon o ozemeljski delitvi Dominikanske republike (Ley No. 5220 sobre Divisi\xc3\xb3n Territorial de la Rep\xc3\xbablica Dominicana), objavljen leta 1959 in pogostokrat (ob nastajanju novih provinc in stopenj upravne delitve) dopolnjen.\n_START_SECTION_\nUpravna delitev provinc\n_START_PARAGRAPH_\nProvince so prvostopenjska upravna delitev dr\xc5\xbeave. Upravni sede\xc5\xbei obmo\xc4\x8dnih izpostav osrednje vlade so ve\xc4\x8dinokrat v prestolnicah provinc. Predsednik v vsaki izmed provinc (razen v Distritu Nacional) imenuje upravnega guvernerja (Gobernador Civil)._NEWLINE_Province se nato delijo \xc5\xa1e v ob\xc4\x8dine (municipios), ki so tako drugostopenjska politi\xc4\x8dno-upravna delitev dr\xc5\xbeave. _NEWLINE_Provinca Distrito Nacional obstaja od leta 1936. Pred tem je bilo to obmo\xc4\x8dje del Province Santo Domingo, ki je obstajalo vse od osamosvojitve dr\xc5\xbeave leta 1844. Pri tem slednje ne smemo zamenjevati z novonastalo Provinco Santo Domingo, ki se je od DN-a odcepila v letu 2001. Medtem, ko je povpre\xc4\x8dni provinci precej podobna, pa se od nje razlikuje predvsem po tem, da nima upravnega guvernerja in da jo sestavlja le ena ob\xc4\x8dina, Santo Domingo, katere mestni svet (ayuntamiento) in \xc5\xbeupan (s\xc3\xadndico)  pa sta tudi njena upravnika.\n_START_SECTION_\nProvince pri volitvah\n_START_PARAGRAPH_\nPri volitvah v dvodomni Narodni kongres Dominikanske republike (Congreso de la Rep\xc3\xbablica) je vsaka izmed provinc samostojna volilna enota. V Zgornji dom Senata dr\xc5\xbeave (Senado) vsaka po\xc5\xa1lje po enega, v Spodnji dom Senata (C\xc3\xa1mara de Diputados) pa vsaj po dva predstavnika.'